CELEX: 
Language: da
Date: 2018-06-28 00:00:00
Title: KOMMISSIONENS DELEGEREDE FORORDNING (EU) …/… om berigtigelse af Kommissionens delegerede forordning (EU) 2016/2374 om fastsættelse af en udsmidsplan for visse fiskerier efter demersale arter i de sydvestlige farvande

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Der er ved Kommissionens delegerede forordning (EU) 2016/2374 af 12. oktober 2016 fastsat en udsmidsplan for visse typer fiskeri efter demersale arter i de sydvestlige farvande, som indeholder de nærmere bestemmelser for gennemførelsen af landingsforpligtelsen i artikel 15 i forordning (EU) 1380/2013.
            
            
               Den 2. juni 2017 forelagde Belgien, Frankrig, Nederlandene, Portugal og Spanien Kommissionen en fælles henstilling med forslag til ændring af den udsmidsplan, der er fastsat ved delegeret forordning (EU) 2016/2374. På grundlag af denne fælles henstilling blev Kommissionens delegerede forordning (EU) 2018/44 af 20. september 2017 om ændring af delegeret forordning (EU) 2016/2374 om fastsættelse af en udsmidsplan for visse fiskerier efter demersale arter i de sydvestlige farvande vedtaget. 
            
            
               I henhold til artikel 18 i forordning (EU) nr. 1380/2013 er den fælles henstilling udarbejdet og forelagt Kommissionen af de berørte medlemsstater (dvs. Belgien, Frankrig, Nederlandene, Portugal og Spanien, i det følgende benævnt "de berørte medlemsstater med kyst til de sydvestlige farvande"), som har en direkte forvaltningsmæssig interesse i det relevante fiskeri i regionen. 
            
            
               Eftersom bilaget til den delegerede forordning (EU) 2018/44 indeholdt en fejl, er nærværende delegerede forordning om berigtigelse blevet udarbejdet med henblik på at rette fejlen.
            
            
               2.HØRINGER FORUD FOR RETSAKTENS VEDTAGELSE
            
            
               Den fælles henstilling blev udarbejdet af de berørte medlemsstater, der samarbejdede i en regional struktur, hvor arbejdet på teknisk plan foregik under ledelse af en højniveaugruppe af fiskeridirektører og i nært samråd med de interesserede parter.
            
            
               Under udarbejdelsen af den fælles henstilling blev Det Rådgivende Råd for De Sydvestlige Farvande hørt om henstillingens påtænkte foranstaltninger. 
            
            
               I udsmidsplanen for visse fiskerier efter demersale arter i de sydvestlige farvande bliver de fiskerier, der er foreslået af medlemsstaterne, jf. artikel 15 i forordning (EU) nr. 1380/2013, gradvis underlagt landingsforpligtelsen, og det er derfor vigtigt at rette den pågældende fejl med henblik på en ensartet udsmidsplan for visse fiskerier efter demersale arter i de sydvestlige farvande.
            
            
               3.JURIDISKE ASPEKTER AF DEN DELEGEREDE RETSAKT
            
            
               Resumé af forslaget
            
            
               Hovedformålet med lovforslaget er at vedtage foranstaltninger til at lette gennemførelsen af landingsforpligtelsen.
            
            
               Det fastsættes i forordningen, hvilke arter og hvilket fiskeri de særlige foranstaltninger skal gælde for.
            
            
               Retsgrundlag
            
            
               Artikel 15, stk. 6, og artikel 18, stk. 1 og 3, i forordning (EU) nr. 1380/2013.
            
            
               Nærhedsprincippet
            
            
               Forslaget henhører under Den Europæiske Unions enekompetence.
            
            
               Proportionalitetsprincippet
            
         
         
            
               Forslaget ligger inden for rammerne af de delegerede beføjelser, der er tillagt Kommissionen ved artikel 15, stk. 6, i forordning (EU) nr. 1380/2013, og går ikke videre, end hvad der er nødvendigt for at opfylde formålet med nævnte bestemmelse.
            
            
               Reguleringsmiddel/reguleringsform
            
            
               Foreslået reguleringsmiddel: Kommissionens delegerede forordning.
            
            
               Andre midler vil ikke være hensigtsmæssige af følgende årsager: Kommissionen er blevet beføjet til at vedtage en udsmidsplan ved delegerede retsakter. Medlemsstater med en direkte forvaltningsmæssig interesse har forelagt en fælles henstilling. Foranstaltningerne, som er indeholdt i den fælles henstilling og medtaget i dette forslag, er baseret på den bedste tilgængelige videnskabelige rådgivning og opfylder alle de relevante krav i artikel 18, stk. 5, i forordning (EU) nr. 1380/2013.
            
            
               KOMMISSIONENS DELEGEREDE FORORDNING (EU) …/…
            
            
               af 28.6.2018
            
            
               om berigtigelse af Kommissionens delegerede forordning (EU) 2016/2374 om fastsættelse af en udsmidsplan for visse fiskerier efter demersale arter i de sydvestlige farvande
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1380/2013 af 11. december 2013 om den fælles fiskeripolitik, ændring af Rådets forordning (EF) nr. 1954/2003 og (EF) nr. 1224/2009 og ophævelse af Rådets forordning (EF) nr. 2371/2002 og (EF) nr. 639/2004 samt Rådets afgørelse 2004/585/EF
                  1
               , særlig artikel 15, stk. 6, og artikel 18, stk. 1 og 3, og
            
            
               ud fra følgende betragtninger:
            
            
               (1)Målet med forordning (EU) nr. 1380/2013 er gradvis at eliminere udsmid i alt EU-fiskeri, ved at der indføres en landingsforpligtelse for fangster af arter, der er omfattet af fangstbegrænsninger.
            
            
               (2)Med henblik på at gennemføre landingsforpligtelsen tillægges Kommissionen ved artikel 15, stk. 6, i forordning (EU) nr. 1380/2013 beføjelse til ved delegerede retsakter at vedtage udsmidsplaner på grundlag af fælles henstillinger, som medlemsstaterne udarbejder i samråd med de relevante rådgivende råd.
            
            
               (3)Der er ved Kommissionens delegerede forordning (EU) 2016/2374
                  2
                fastsat en udsmidsplan for fiskeri efter visse demersale arter i de sydvestlige farvande som følge af en fælles henstilling, der blev indgivet af Belgien, Frankrig, Nederlandene, Portugal og Spanien (de berørte medlemsstater med kyst til de sydvestlige farvande) i 2016.
            
            
               (4)Den 2. juni 2017 forelagde Belgien, Frankrig, Nederlandene, Portugal og Spanien Kommissionen en ny fælles henstilling med forslag til en række ændringer til udsmidsplanen. Kommissionens vedtog på grundlag af ovennævnte henstilling delegeret forordning (EU) 2018/44 om ændring af delegeret forordning (EU) 2016/2374
                  3
               . 
            
            
               (5)Den 26. oktober 2017 meddelte de berørte medlemsstater med kyst til de sydvestlige farvande Kommissionen, at teksten i bilaget til delegeret forordning (EU) 2018/44 indeholder en fejl for så vidt angår beskrivelsen af det kulmulefiskeri, der er omfattet af landingsforpligtelsen. Ifølge den gældende version af det nævnte bilag er fiskeri efter kulmule med bundtrawl og vod i ICES-afsnit VIIIc og IXa omfattet af landingsforpligtelsen, hvis de samlede kulmulelandinger i perioden 2014/2015 udgør mere end 5 % af alle landede arter og mere end 5 ton. Denne betingelse er imidlertid ikke længere relevant.
            
            
               (6)Det er derfor nødvendigt at berigtige delegeret forordning (EU) 2016/2374 som ændret ved delegeret forordning (EU) 2018/44.
            
            
               (7)Eftersom fejlen i teksten i bilaget til delegeret forordning (EU) 2016/2374 er indført ved delegeret forordning (EU) 2018/44 og for at undgå manglende kontinuitet og retsusikkerhed i anvendelsen af landingsforpligtelsen, bør denne forordning træde i kraft dagen efter offentliggørelsen og anvendes med tilbagevirkende kraft fra datoen for anvendelsen af delegeret forordning (EU) 2018/44 —
            
            
               VEDTAGET DENNE FORORDNING:
            
            
               Artikel 1
            
         
         
            
               I fjerde kolonne i tabellen "3. Fiskeri efter kulmule (Merluccius merluccius)" i bilaget til delegeret forordning (EU) 2016/2374 ændres:
            
            
               "Fartøjer, der opfylder følgende kumulative kriterier:
            
            
               (1)1. Maskestørrelse på mindst 70 mm
            
            
               (2)2. De samlede kulmulelandinger i perioden 2014/15(1) udgør: mere end 5 % af alle landede arter og mere end 5 ton."
            
            
               til:
            
            
               "Maskestørrelse på mindst 70 mm".
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Den anvendes fra den 1. januar 2018.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 28.6.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 354 af 28.1.2013, s. 22. 
               
               
                  
                     (2)
                  
                        Kommissionens delegerede forordning (EU) 2016/2374 af 12. oktober 2016 om fastsættelse af en udsmidsplan for visse fiskerier efter demersale arter i de sydvestlige farvande (EUT L 352 af 23.12.2016, s. 33).
               
               
                  
                     (3)
                  
                        Kommissionens delegerede forordning (EU) 2018/44 af 20. oktober 2017 om ændring af delegeret forordning (EU) 2016/2374 om fastsættelse af en udsmidsplan for fiskeri efter visse demersale arter i de sydvestlige farvande (EUT L 7 af 12.1.2018, s. 1).